Wakin discipulonkunapa kasqanman chayaruspankum rikururqaku paykunawan achkallaña runakunata,
chaypitaqmi kachkasqa Diospa leynin yachachiqkunapas Jesuspa discipulonkunawan atipanakuspanku.*
Chaypi kaqkunañataqmi Jesusta qonqayta rikuruspanku admirasqallaña kallpaykurqaku rimaykunankupaq.
Chaymi discipulonkunata Jesus tapurqa:
—¿Imamantataq tapunakuchkarqankichik paykunawan?
—nispa.
Huk runañataqmi nirqa:
—Yachachikuq,
qanmanmi pusamurqani kay qari churiyta,
paymi mana rimayta atinchu demoniopa huntasqan kaspa.
Maypiña kaptinpas demoniom munarispanqa pampakunaman wischun chaymi pusoqollataña aqtuspan kiruntapas kirichichichin,
chaynapim payqa llumpaytaña eqoyachkan.
Ñam discipuloykikunata nirqaniña demoniota qarqonankupaq ichaqa manam atirqakuchu.
Jesusmi nirqa:
—Mana creey atiq runakuna ¿haykapikamataq qamkunawan kasaq?
¿Haykapikamataq aguantasqaykichik?
Apamuychik chay warmata —nispa.
Chayman pusaramuptinkum Jesusta demonio rikuruspan chay warmata ataquewan hapirachirqa.
Chaymi warmaqa pampaman wichiykuspan katkatataspan pusoqollataña aqturqa.
Jesusñataqmi chay warmapa taytanta tapurqa:
—¿Hayka watañataq churikiqa kaynata hapichikun?
—nispa.
Chaymi payñataq nirqa:
—Warmacha kasqanmantaraqmi.
Kay demonioqa achka kutipiñam ninamanpas yakumanpas wischuykuq wañurachinanpaq.
Ima ruraytapas atispaykiqa llakipayarikuspayá yanapaykullawayku —nispa.
Jesusñataqmi nirqa:
—Creeptikiqa munasqaykitam rurasaq,
creeqkunapaqqa manam imapas sasachu —nispa.
Hinaptinmi chay warmapa taytanñataq qaparispan nirqa:
—¡Creenim,
yanapaykuway aswanraq creenaypaq!
—nispa.
Runakuna aswanraq huñunakamusqanta Jesus rikuspanmi qaqcharqa chay demoniota:
—Upayachispa mana rimachiq demonio,
kamachikim,
kay warmamanta lloqsiy,
amañayá paymanqa kutiykuyñachu —nispa.
Chaymi demonio qaparispan huktawan chay warmata ataquewan hapirachirqa hinaspam lloqsiruspan warmata wañusqata hina saqerurqa,
runakunañataqmi “wañurunmi” nirqaku.
Chaymi Jesus makinmanta hapiykuspa aysariruptin warmaqa sayarirurqa.
Jesus wasiman yaykuruptinmi discipulonkuna sapaqpi tapurqaku:
—¿Imanasqataq ñoqaykuqa mana atirqanikuchu chay demonio qarqoyta?
—nispa.
Chaymi Jesusñataq nirqa:
—Kayna demoniotaqa Diosta mañakuspallam qarqonkichik —nispa.